作者:劉長卿
標題:李侍禦河北使回，至東京相訪
內容:故人南臺秀，夙擅中朝美。擁傳從北來，飛霜日千里。貧居幸相訪，顧我柴門裡。卻訝繡衣人，仍交布衣士。王程遽爾迫，別戀從此始。濁酒未暇斟，清文頗垂示。回瞻驄馬速，但見行塵起。日暮汀洲寒，春風渡流水。草色官道邊，桃花禦溝裡。天涯一鳥夕，惆悵知何已。